ধামরাই প্রতিনিধি : দরিদ্র মা-বাবার আশা ছিল ছেলে শিক্ষিত হয়ে চাকরি করে সংসারের হাল ধরবে, ভাইদের মানুষ করবে। কিন্তু সে আশা পূরণ হলো না শাকিলের মা-বাবার। শাকিল (১৫) বুধবার ৭ মার্চ উপলক্ষে ঢাকার সোহ্রাওয়ার্দী উদ্যানে আওয়ামী লীগের জনসভায় যাওয়ার জন্য বাসে উঠে। চলন্ত বাসের ভিতর থেকে জানালা দিয়ে মাথা বের করামাত্র রাস্তার পাশে গাছের ডালের সঙ্গে প্রচন্ডভাবে বাড়ি লেগে গুরুতর আহত হয় শাকিল। পরে হাসপাতালে নেওয়া পথে শাকিল মারা যায়। বুধবার এগারটার দিকে সোমভাগ ইউনিয়নের মধ্যদেপাশাই গ্রামে এ মর্মান্তিক ঘটনা ঘটে। এতে এলাকায় শোকের মাতম বয়ে চলছে। নিহত শাকিল মধ্যদেপাশাই গ্রামের দর্জি মফিজ উদ্দিনের ছেলে এবং জয়পুরা অ্যাসেড স্কুলের দশম শ্রেণির ছাত্র ছিল।